நபீஸாவிற்கும் அசீஸுக்கும் உள்ள உறவில் பிரிவு ஏற்படுவதற்குரிய காரணம் தெளிவாகவே இல்லை. அவர்கள் இருவருக்குமான அந்தரங்க உரையாடல்கள் அவரவர்களுக்கு மட்டுமானவையே. நகங்களால் கீறித் தன் எதிர்ப்பை வலுப்படுத்த முனையும் நபீஸாவிடம் “ச்சீ நீயெல்லாம் ஒரு பொம்பளையா? என் நிலைமையைக் கொஞ்சமாச்சும் புரிய வேணாம்?” எனக் கூறுவது அவ்வளவு பெரிய தப்பா? அவனது வார்த்தைகள் அவளை மட்டுமின்றி அனைவரையுமே அதிரச் செய்திருக்க வேண்டுமெனத் தொடர்ந்து வருகிறது. சரி அவளை அதிரச் செய்திருக்கலாம். அனைவரையும் ஏன் அதிரச் செய்ய வேண்டும் இந்த அந்தரங்க உறவில் அனைவரும் ஏன் இடையில் புகுந்தார்கள்? தெளிவற்ற அவர்கள் உறவில் அசீஸ் என்ன முடிவுதான் எடுக்க முடியும்? நபீஸாவின் சூழலில் அவளால்தான் என்ன தீர்மானத்தை எடுத்துவிட முடியும். சிவாவின் திருமண உறவு உடையக் கூடாது என பிர்தவ்ஸ் மூலம் நியாயம் வழங்குதல் இங்கு ஏன் இல்லாமல் போனது? அசீஸைக் குற்றவாளியாக ஆக்குவதும் தன்மீது கணவன் அன்பாக இல்லையே எனச் சதா துயருறும் வஹீதா ஒரு தடவையாவது கணவன்மீது அன்பாக இருந்திருக்கிறாளா? குற்றத்திற்குரிய மூலைக்குள் சிக்கந்தரைத் தள்ளிவிடும் விவரிப்புகள் ஏன்? இது தஸ்லிமா நஸ்ரினின் French Lover நாவலை நினைவூட்டுகிறது. நபீசா, அசீஸை வெறுக்கும் தெளிவற்ற காரணம்போலவே தஸ்லிமா நஸ்ரினின் நாவலிலும் தெளிவற்ற காரணங்களுக்காக நிலாஞ்சனா தன் காதலன் Benoir Dupontஇடமிருந்து பிரிந்துபோகிறாள். இவை பெண்ணியல் கருத்துக்கான வலிந்த உருவாக்கங்களா? நான் தஸ்லிமா நஸ்ரின் அல்ல. என் விடயம் முற்றிலும் வேறுபாடானது எனச் சல்மா Front Line Literary Reviewக்கு அளித்த நேர்காணலில் குறிப்பிட்ட கருத்துகளை ஏற்றுக்கொண்டுதான் இக்கேள்வியை முன்வைக்கிறேன்.